Minstens 20 in reuse-ongeluk beseerTwintig voertuie was in die ongeluk onder die brug op die M7 in Durban betrokke. Foto: IPSS Nooddienste is nog op die toneel van ŉ groot ongeluk in KwaZulu-Natal waar altesaam 20 voertuie vanoggend in ŉ botsing betrokke was en nagenoeg 20 mense beseer is. Paul Herbst, woordvoerder van IPSS Medical Rescue, sê die ongeluk het voor 09:00 op die M7 op Durban se Bluff in die rigting van die Suidkuspad-wisselaar onder die brug gebeur. Hy sê twee vragmotors, vier taxi’s en 14 motors was in die ongeluk betrokke. Herbst verwag dit sal lank duur om die toneel op te ruim waar wrakstukke die wêreld vol versprei lê. “Ek raai motoriste aan om die toneel tot elke prys te vermy en van ompaaie gebruik te maak.” Verskeie dienste is tans op die toneel om die beseerdes te behandel.